  Виталий Пронин Россиысь Инвалидъёслэн огазеяськонзылэн Пичи Пурга ёросысь ёзаз пыремын 90 адями. Ваньмон дырзэс соос туж пайдаё ортчыто: ёросазы гинэ ӧвӧл, элькунамы ортчылӥсь ӵошатсконъёсы пырисько, экскурсиосы вуыло. Пичи пургаос вормыло шаерысьтымы инвалидъёс пӧлын ортчылӥсь вожвылъяськонъёсын. Вормонъёссы лачак, нош мугорзэс кыдатыны нимысьтыз интызы ӧвӧл. Но гужем куспын югдурзы воштӥськоз: огазеяськонзы «Мугормес кыдатом шумпотыса» проектэнызы Президентлэн грантъёсъя фондысьтыз уксё утӥз. Нялтас вераса, быдэс Россиысь та конкурсэ вуэмын вал 11 сюрс 85 проект, устоен лыдъямынно уксё висъямын 2 сюрс 402-езлы. — Инвалидъёслы, асьтэос валаськоды, мугорзэс кыдатыны нимысьтыз арбериос кулэ. Ӵапак та ужпумлы ик сӥземын вал проектмы, — шуэ Пичи Пурга ёросысь инвалидъёслэн огазеяськонзылэн кивалтӥсез Лариса Созонова. — Туж шумпотӥськом, вормисьёс радэ шедимы шуыса. Кичӧлтонмес быдэстыны висъямын 1 миллион 437 сюрс манет. Площадкаез пуктыны кутскомы ни июль толэзе. Нош усьтомы сентябре. Пусйыны кулэ: инвалидъёслэн площадказы азбарын яке урамын уз луы, со интыяськоз Пичи Пурга черкогуртысь Калыклы улон-вылонын юрттэт сётонъя центрлэн юртаз. Радъямын луоз йогаен, фитнесэн вырон инты но. Ӝӧк выл шудонъёслы но сэрег висъяськоз. Мылкыд карисьёс отын тол но, гужем но мугорзэс кыдатыны быгатозы. Черкогуртын улӥсьёс сяна, ваньмон дырзэс отын ортчытозы быдэс ёросысь инвалидъёс. ________ Елена ТУГАШОВА Теги: ПичиПурга  